મા બાપનું ઘર છોડી કોક અપરિચિતના ઘરમાં આજીવન રહેવા આવનાર વહુના મનમાં પ્રેમ અને હુંફ પામવાના કેવા ઓરતા હોય છે એનાથી સાસુ અજાણ તો નથી જ હોતી. સાસરિયા તરફથી થતી નાની મોટી ઉપેક્ષા, કે અવગણના વહુના દિલને તોડી ન નાખે તે જોવું રહ્યું. સાસુ વહુ બનીને જ્યારે સાસરે સહુ પ્રથમ આવી હતીને જે જે સમસ્યાઓનો સામનો કરવો પડ્યો હતો તેવી સમસ્યાઓનો સામનો તમારા ઘરે આવેલી પુત્રવધુને ન કરવો પડે તેનો તો સાસુએ ખાસ ખ્યાલ રાખવાનો છે. ઘરમાં સમસ્યા ત્યારે સર્જાય છે જયારે વહુ ‘દીકરીની’ જેમ સાસરે રહેવા તત્પર હોય પણ સાસુસસરા ‘દીકરીની’ જેમ રાખવાની તત્પરતા ના દાખવે અને એમ માની લેકે જો વહુને દીકરીની જેમ રાખીશું, અપનાવી લઈશું તો તેના પર હક, આધિપત્ય, અંકુશ જમાવવાનો અમારો અધિકાર જતો કરવો પડશે ઉલટાનું પ્રેમ અને લાગણી દર્શાવવા પડશે ત્યારે અહમનો પ્રશ્ન નડી જવાથી સાસુસસરા વહુને ‘દીકરી’ જેમ અપનાવી લેવામાં નિષ્ફળ જાય છે, આજ રીતે જયારે સાસુસસરા વહુને પોતાની ‘દીકરીની’ જેમ રાખવા તત્પર હોય પણ વહુને ‘દીકરી’ જેમ રહેવાની તત્પરતા ન હોય તેમાં ફક્ત એટલું જ કારણ હોય શકે કે જો હું ‘દીકરીની’ માફક સાસરે રહેવા માંડીશ તો માતાપિતાને જે માનસન્માન આપતી હતી, જે રીતે તેમની આજ્ઞા માનતી હતી તે રીતે સાસરે સાસુસસરાને પણ માનસન્માન આપવા પડશે, તેમની આજ્ઞા માનવી પડશે તો પછી સાસરે મારા વહુ તરીકેના હક, અધિકાર, સ્વતંત્રતા, જોખમાય જશે આ પ્રકારની વહુની વિચારસરણીથી સાસુસસરાના લાખ પ્રયત્નો પછી પણ વહુ સાસરે ભળી નહીં શકે પરંતુ અધિકાર, આધિપત્ય, હકની લડાઈમાં વહુ તરીકેની તેની ફરજ જવાબદારી તો ભૂલી જવાવાના એટલું જરૂર સમજી લેવું રહ્યું. જો આ પ્રકારનો વહેવાર ચાલુ રહ્યો તો વહેલામોડા કુટુંબમાં કલહ, કંકાશ, કકળાટનું વાતાવરણ સર્જાવાનું એ નક્કી હોય છે. વહુના સારા વર્તનમાં પણ ખરાબ શોધતાં રહેવું અને દીકરીના ખરાબ વર્તનમાં સારું શોધવાની મનોવૃત્તિ કુટુંબ માટે હાનીકારક સાબિત થતી હોય છે. દીકરીને જો સાસરિયામાં સુખી જોવાની ઝંખના હોય તો કોકની દીકરી જે વહુ બનીને આવી છે તેને પણ સુખી કરવાની તમારી ફરજ, કર્તવ્ય અને જવાબદારી સમજજો. દીકરાની વહુને પોતાના હૃદયમાં દીકરીનું સ્થાન આપવામાં નિષ્ફળ જનાર સાસુસસરા વહુ પાસે માતાપિતા જેવું માનસન્માન મેળવવામાં પણ સફળ થઈ શકતા નથી. વહુએ અજાણતા કરેલી ભૂલોનું લીસ્ટ બનાવી ફરિયાદ કરતાં રહી કર્કશ વ્યવહાર કરી વહુનું દિલ તોડતા રહેવામાં કોઈનું પણ હિત જળવાતું નથી. વહુની ભૂલોને સમજણ સાથે માર્ગદર્શન આપી શાંતિથી પણ ભૂલો સુધારવા જણાવી શકાય છે.